text: Søgårdlejren skal være modtagecenter
  13 november 2015 kl. 13.29
  Regeringen vil etablere modtagecentre til det stigende antal flygtninge i Søgårdlejren. 300 flygtninge til Haderslev.
  Politiet forventer i løbet af kort tid at kunne etablere modtagecentre i Søgårdlejren i Sønderjylland, på Sydsjælland (Vordingborg Kaserne) og i København (Valby).
  Her vil være en kapacitet på 3.000-4.000 udlændinge.
  På modtagecentrene kan politiet – hvis situationen tilsiger det – tilbageholde flygtninge og migranter, indtil der er klarhed over, hvem de er, og hvad de vil i Danmark. Modtagecentrene placeres dér, hvor det giver bedst mening i forhold til at kunne gennemføre en effektiv og hurtig sagsbehandling.
  Samtidig bliver Beredskabscenter Syd i Haderslev hjemsted for 300 flygtninge.
  Formålet med de tre nye centre er at give politiet mulighed for at kontrollere flygtningenes identitet, om de har søgt asyl i andre Schengen-lande og om de opfylder betingelserne for at søge asyl.
  Modtagecentrene skal kun oprettes, hvis man oplever en væsentlig forøgelse af antallet af flygtninge og migranter, der passerer den dansk-tyske grænse.
  Det fremgår af regeringens forslag til nye stramninger på flygtninge- og asylområdet, som blev offentliggjort fredag.
  